Gandia se suma al Dia Internacional de la #MemòriaTrans el pròxim 20 de novembre amb un conjunt d'activitats inclusives
17 novembre 2021

## Gandia se suma al Dia Internacional de la #MemòriaTrans el pròxim 20 de novembre amb un conjunt d'activitats inclusives17 novembre 2021Última actualització: 17 novembre 2021

![](../gestion/img/276dc57b8e74bc95ba7c53087144f86ac01bd543093b7e25e0f27a3889f7e309.jpg)  
  

La **regidora d’Igualtat, Diversitat i Polítiques Inclusives, Juana Navarro**, acompanyada dels **representants de l’associació trans Dret a Ser i del Col·lectiu de Lesbianes, Gais, Transexuals i Bisexuals de la Safor-Valldigna (CLGS), María Rico i Ximo López**, respectivament, ha presentat aquest matí en roda de premsa la programació d’activitats que han organitzat aquestes associacions, amb el suport de l’Ajuntament de Gandia, per a sumar-se a la celebració del Dia Internacional de la Memòria Trans, una commemoració que tindrà lloc el pròxim dissabte 20 de novembre amb l’objectiu de reivindicar, precisament, la memòria de les persones que han estat víctimes de la violència trànsfoba en les seues diverses vessants, així com de l’odi i del rebuig que encara hui dia, per desgràcia, aquest col·lectiu continua patint.

Amb aquesta demanda, Navarro ha traslladat el seu suport a les activitats que han preparat les associacions LGTBI durant la setmana de la Memòria Trans per a “_reivindicar la memòria trans, i donar visibilitat a referents del col·lectiu, perquè són necessaris més que mai, per a sensibilitzar i conscienciar a la població cap al respecte i la tolerància_”.

L’itinerari d’accions programades consistiran en l’exposició ‘Transgresiva’ (del 17 de novembre fins al 3 de desembre al Claustre de la Biblioteca de Gandia) de l’associació Chrysalis i amb persones trans referents del nostre país, la pel·lícula ‘Lola Vers la mer’ (dijous 18 a les 19h gratis al Teatre Serrano) així com la lectura del manifest amb motiu del Dia de la Memòria Trans i l'exposició de la pancarta del col·lectiu a la façana del consistori.

Al mateix temps, aquestes iniciatives es realitzen amb l'objectiu de fer costat a les associacions LGTBI de la ciutat i “_perquè la població que es trobe en aquesta situació sàpiga que pot recórrer a elles o al departament, per a buscar ajuda o assessorament_”, ha destacat l’edil.

D’altra banda, Rico ha reivindicat que “_les persones trans existim i tenim molts drets per aconseguir i pels quals lluitar_”, i ha apel·lat a la unió d’institucions i administracions perquè endurisquen les mesures legals contra els delictes d’odi i les agressions físiques i verbals cap al col·lectiu per a fer-los desaparéixer o reduir-los.

Finalment, López ha lamentat que els delictes d’odi i les agressions al col·lectiu trans estiga augmentant de manera considerable a tot el món, i en particular al nostre Estat, i ha demanat que “_la Llei Trans s’aprove en urgència perquè els nostres drets es veguen reforçats a escala estatal”_ donat que formacions polítiques com Vox tracten de qüestionar-los i d’invisibilitzar-los.